
Rīga, 2011.gada 29.decembris 

Konferences „Godīga uzņēmējdarbība pret ēnu ekonomiku. Cilvēkresursu pārvaldība un nodokļu politikas loma 

godīgas konkurences nodrošināšanā”
NOSLĒGUMA DOKUMENTS

Latvijas Republikas Saeima, kā institūcija, no kuras lēmumiem ir atkarīga ekonomikas attīstība un sociālais miers valstī, un Latvijas Darba devēju konfederācija (turpmāk-LDDK), kā lielākā darba devējus apvienojošā organizācija, kas iestājas par korporatīvās sociālās atbildības principu nostiprināšanu uzņēmējdarbībā, ar mērķi veicināt tautsaimniecības konkurētspēju un darba vietu radīšanu Latvijas iedzīvotājiem, apņemas sadarboties, lai nodrošinātu: 

1. Makroekonomisko stabilitāti un izaugsmi; 

2. Kvalitatīvu publisko pārvaldi - korupcijas risku novēršanu; 

3. Uzņēmējdarbības vides uzlabošanu; 

4. Finanšu tirgus stabilitāti; 

5. Iekšējā un ārējo tirgu attīstību - ēnu ekonomikas samazināšanu; 

6. Atbalstošu infrastruktūru izveidi; 

7. Darba tirgus elastdrošību. 

Turpinot mērķtiecīgu kopdarbu  ēnu ekonomikas mazināšanai un godīgas uzņēmējdarbības atbalstam, LDDK norāda uz šādiem prioritāriem uzdevumiem, kuru īstenošana sasniegtu augstāk minētos kopīgi izvirzītos mērķus un  nodrošinātu valsts budžetā ieņēmumus: 

1. Pārskatīt darba nodokļus.
2. Atjaunot uzticību valsts sociālās apdrošināšanas sistēmai. 

3. Nodrošināt informācijas pieejamību par normatīvajiem aktiem un valsts budžeta līdzekļu izlietojumu.
4. Atbalstīt godīgu uzņēmējdarbības principu iekļaušanu normatīvajos aktos un korporatīvās sociālās atbildības iniciatīvas, nostiprināt darba devēju organizāciju un to apvienību tiesībspēju un rīcībspēju ģenerālvienošanos slēgšanā, t. sk. normatīvajos aktos pilnveidot tiesisko regulējumu attiecībā uz ģenerālvienošanos noslēgšanas procedūru un vispārpiemērojamību nozaru un valsts mērogā.
5. Veicināt pašvaldību ieinteresētību uzņēmējdarbības un nodarbinātības atbalstīšanā.

6. Izskaust korupciju publiskajā sektorā. 

7. Novērst kontrabandas riska faktorus. 

Prioritārie uzdevumi tiek izvirzīti balstoties uz LDDK kampaņas „Pret ēnu ekonomiku – par godīgu konkurenci” laikā izdarītiem secinājumiem par ēnu ekonomikas cēloņiem un sekām, kas tika apspriesti konferencē:  

	
	Cēloņi 
	Sekas



	1
	Augsts darba nodokļu slogs
	Augsts atbalsts ēnu ekonomikai

	2
	Neticība valsts sociālās apdrošināšanas sistēmai
	Nereģistrētā nodarbinātība, izvairīšanās no pilnīgas nodokļu nomaksas vai daļējas nodokļu nomaksas („aplokšņu algas”)

	3
	Necaurspīdīgs publiskā sektora līdzekļu izlietojums
	Neuzticība valsts godaprātam iedzīvotāju uzticēto funkciju nodrošināšanai

	4
	Nepietiekams, godīgu uzņēmējdarbību neveicinošs valsts atbalsts
	Uzņēmējiem izdevīgi atrasties ēnu ekonomikā 

	5
	Pašvaldību zema ieinteresētība investīciju piesaistei un legālas uzņēmējdarbības atbalstam, kā arī korupcijas gaidas
	Zems nodarbinātības, investīciju un uzņēmējdarbības līmenis reģionos 

	6
	Sabiedrībā pastāv augsta motivācija koruptīvām darbībām
	Atbalsts ēnu ekonomikai valsts un pašvaldības lēmumu pieņemšanas procesā 

	7
	Nav pietiekamas valsts ieinteresētības cīņā ar kontrabandu un ekonomisko noziegumu atklāšanā 
	Godīgas konkurences kropļošana, valsts budžeta ieņēmumu samazināšanās un organizētās noziedzības pieaugums


Saeimas priekšsēdētāja apņemas par LDDK veiktā pētījuma rezultātiem, kā arī prioritārajiem ieteikumiem situācijas uzlabošanai informēt Saeimas frakcijas un komisijas.
Saeima un LDDK vienojas sasaukt konferenci 2012.gada decembrī, lai izvērtētu sadarbības rezultātus un vienotos par turpmāko darbu. 

Saeimas priekšsēdētāja 

